FÖLDRAJZ

1. A KÁRPÁT-MEDENCE FELOSZTÁSA, A KÁRPÁT-MEDENCE VÍZRENDSZERE, A MAI MAGYARORSZÁG RÉSZEI

A Kárpát-medence összefüggő földrajzi terület. Ide jöttek be a honfoglaló magyarok 896-ban. Az eg;sz Kárpát-medence alkotta a történelmi Magyarországot 1920-ig.

A Kárpát-medence határai: északon, keleten és délkeleten, a Dunától a Dunáig, a Kárpátok; délen a Duna és a Száva; nyugaton az Alpok előhegyei.

A Kárpát-medence földrajzi tájegységei a következők: Északnyugati és Északkeleti Felvidék, Erdély, Kisalföld, Dunántúl, Nagyalföld. A Felvidék és Erdély hegyvidék, a Dunántúl dombos, míg az Alföld és a Kisalföld síkság.

A Kárpát-medence vízrajzi egység. Folyói (négy kivétellel) a Duna vízgyűjtő rendszeréhez tartoznak. A Duna átfolyik a Kisalföldön és a Nagyalföldön. Több szigetet alkot: Budapesttől északra van a Szentendrei és a Margit-sziget, Budapesttől délre a Csepel-sziget. Legfontosabb mellékfolyója a Tisza. A Tiszát a legmagyarabb folyónak nevezik, mert a Kárpát-medencében ered és ott is van a torkolata. A Máramarosi Kárpátokban ered két ágból (Fekete Tisza és Fehér Tisza). Fontos mellékfolyói a Szamos, a Maros és a Hármas Körös.

Az állóvizek között legfontosabb a Balaton. A Bakony hegység lábánál fekszik. Északi partja meredek, sziklás, déli partja sekély, fürdőzésre jobban alkalmas. Van egy félszigete: Tihany. Itt épült a Tihanyi apátság. Fontos állóvizek a Fertő tó a Kisalföldön és a Velencei tó a Dunántúlon. Mindkettő sekély, nádas.

A mai Magyarországot négy földrajzi tájegységre osztjuk: Kisalföld, Nagyalföld, Dunántúl, Északi hegyvidék. A jelenlegi terület a régi Kárpát-medence 1#3-a. A trianoni békeszerződés (1920) Magyarország területének 71%-át vette el. A megmaradt csonka terület sehol sem éri el a régi határvonalat. A Felvidéket Csehszlovákiához csatolták, az Alföld déli részét Jugoszláviához, Erdélyt Románia kapta és a Dunántúl nyugati részét Ausztria. A II. világháború után Kárpátalját, a Felvidék keleti részét, Csehszlovákiától a Szovjetúnió vette el. Ma Ukrajna része.

2.-3. ALFÖLD

Az Alföld a Kárpát-medence közepén fekszik. Nyugati határa a Duna, amely elválasztja a Dunántúltól, keleti határa Erdély, északi határa a Felvidék. Elcsatolt déli részét ma Vajdaságnak vagy Délvidéknek nevezzük.

Az Alföld síkság. Két nagy részre osztjuk: Duna-Tisza köze és Tiszántúl. A Tiszántúlon van a Nyírség meg a Hortobágy.

Két nagy homokos táj van: a Duna-Tisza köze és a Nyírség. A Tisza bal partján, a Maros és a Körösök között lősztáblák vannak (a lősz jó termőföld).

Az Alföld legfontosabb folyója a Tisza.

Az Alföldön búza és kukorica, rozs, burgonya és dohány terem. Azonkívül paprika (Kalocsa, Szeged), hagyma (Makó), káposzta (Nyírség), sárgabarack (Kecskemét környékén). Szőlőt, szilvát és almát is termelnek.

Fontos a baromfi-tenyésztés. Mezőgazdasági terméseit Budapestre szállítják. Ásványai nincsenek. Erdőben nagyon szegény táj.

Települések: Az Alföldön sok volt a tanya. A tanya egymagában álló parasztgazdaság. Lakóházakból, istállóból, magtárból áll. Az alföldi városok általában nagy kiterjedésű települések. Fontosabb városok: Szeged – a Tisza és a Maros találkozásánál fekszik. Ipari város. Nevezetes a paprikáról, papucsról, szabadtéri színjátékokról is. Debrecen – a magyar reformátusok központja. Közismert a református temploma és az egyetem. Régen híres vásárokat tartottak itt. Kecskemét – környékén terem a híres kecskeméti sárgabarack, amiből konzerveket és a barackpálinkát készítik. Kalocsa – paprika. Itt találjuk Magyarország egyik legszebb népviseletét. Szolnok – forgalmi gócpont. Üjvidék (Novi Sad) – a vajdasági magyarság kulturális központja. Temesvár (Timisoara) – nagy iparvárós.

4. - 5. DUNÁNTÜL, KISALFÖLD

A Dunántúl a Kárpát-medence nyugati vidéke. Határai nyugaton az Alpok nyúlványai, északon a Kisalföld és a Duna, keleten a Duna, délen a Dráva. Négy tája van:

1. A Duna és a Dráva ártere.

2. Dombvidék: ennek része a somogyi dombvidék a Balatontól délre.

3. A Dunántúli Középhegység. Fő részei a Bakony, Vértes és Pilis.

4. Délkelet Dunántúlon a Mecsek hegység.

A Dunántúlon van Középeurópa legnagyobb tava, a Balaton. A Sió folyó köti össze a Dunával.

A Dunántúlon gabona (kukorica, búza, rozs), burgonya és dohány terem. Gyümölcsök közül az alma, szilva, őszibarack. A Badacsony vulkánikus lejtőin kitűnő szőlőt termelnek. A Bakonyban és a Vértes hegységben bauxitot (aluminium-érc) bányásznak, a Mecsekben szenet és uránércet.

Jellegzetesebb néprajzi tájegységei: Sárköz (a Duna mentén), Ormánság (a Dráva mentén).

Települések: Siófok – (ahol a Sió kifolyik a Balatonból) nyaralóhely. Esztergom – régen az árpádházi királyok székhelye volt. Esztergom Magyarország hercegprímásának a székhelye. Székesfehérvár – itt van eltemetve Szent István és több magyar árpádházi király. Pécs – a Mecsekben van. Egyik legrégibb városunk. Egyetemei közismertek. Ipara fejlett. A középkorból és a török hódoltság idejéből több épület és templom maradt fenn. Kőszeg – a török hódoltság idején hősiesen védték a magyarok.

A Dunántúlt a rómaiak idejében Pannoniának hívták.

A Kisalföld a Dunántúltól északnyugatra terül el. Sík vidék.

A Duna Pozsonynál három ágra szakad: Kis Duna, Öreg Duna és Mosoni Duna. A Kis Duna és az Öreg Duna között van Csallóköz, az Öreg Duna és a Mosoni Duna között pedig Szigetköz. Fontos kisalföldi folyó a Rába. A Rába és a Duna között lévő területet Rábaköznek nevezzük. A Kisalföld legfontosabb tava a Fertő tó.

A Kisalföldön gabona (búza, árpa, rozs, kukorica), cukorrépa és takarmányrépa terem. Az ország egyik legfontosabb szarvasmarha tenyésztő vidéke. Ásványokban szegény. Iparilag nagyon fejlett. Vannak cukorgyárai és dohánygyárai. Virágzik a textil- és malomipar. Győr fontos vasúti gócpont és gyárváros. Sopron-t a hűség városának nevezik. Az 1921-es népszavazás alkalmából a város lakossága a magyarság mellett tett hitet. Középkori belvárosa ma is megmaradt. Komárom dunamenti város, hajógyárral. Pozsony-ban (Bratislava) koronázták a magyar királyokat 1848-ig.

6. - 7. ERDÉLY

Erdélynek nevezzük a Nagyalföldtől keletre fekvő medencét, környező hegyeivel együtt. Középen fennsík terül el (Erdélyi medence). Az erdélyi medencét régen tenger borította. A víz eltűnése után a tenger sója visszamaradt. Ezért sok a sóbánya. A medence közepe a Mezőség, amely fátlan, vízben szegény, fűvel benőtt terület.

Erdély határai: Nyugaton a Bihar hegység, keleten a Keleti Kárpátok, délen a Déli Kárpátok.

Legfontosabb folyói a Maros, Szamos és Olt.

Ásványai: szén, vasérc, nemes ércek, bauxit.

Ipara: fejlett a háziipar és a kisipar. A vászon- és gyapjuszövés, posztókészítés, hímzés és a faragás sok embert foglalkoztat. Számos fürésztelep működik. A kátránygyártás is jelentős.

Erdély nemzetiségei: magyarok, románok, szászok (németek).

Magyar néprajzi csoportok: székelyek, kalotaszegiek, csángók.

Települések: Kolozsvár (Cluj): itt született Mátyás király. Erdély szellemi központja. Nagyvárad (Oradea): Szent László városa. Segesvár (Sighisoara) közelében vívott ütközetben halt meg Petőfi Sándor. Brassó (Brasov) nagyon szép fekvésű város. Híres a várszerűen épült Fekete templom. Marosvásárhely (Tirgu Mures) a Székelyföld fővárosa. Sepsiszentgyörgy (Sf–ntu Gheorge): itt van a székely múzeum, s itt működött Gábor Áron ágyu-öntő műhelye.

8. - 9. FELVIDÉK (ÉSZAKNYUGATI- ÉS ÉSZAKKELETI FELVIDÉK)

Magyarország északi része. Déli határa a Kisalföld, Dunántúl és az Alföld. Szerkezetileg két részre oszthatjuk: északnyugati és északkeleti.

Az Északnyugati Felvidék néhány fontos hegysége a Magas Tátra, az Alacsony Tátra, a Nagy Fátra, a Nyugati Beszkidek. A belső hegysorban van a Cserhát, Mátra és Bükk. A Felvidéknek csak az utóbbi hegyei tartoznak a mai Magyarországhoz. A Bükktől északra van az Aggteleki cseppkőbarlang.

Az Északkeleti Felvidék legfontosabb hegyei a Keleti Beszkidek és a Máramarosi havasok. A két hegység között van a Vereckei hágó, ahol a honfoglaló magyarok zöme bejött 896-ban.

Az Északnyugati Felvidék fontos folyói: a Vág, Ipoly, Hernád. Az Északkeleti Felvidék fő folyói a Tisza és a Bodrog. A hegyek között, a folyók völgyében településre alkalmas tágas medencék terülnek el. A medencékben megteremnek a kenyérmagvak és a burgonya. Jelentős a juhtenyésztés.

A Felvidék népe állattenyésztésből, erdészetből és bányászatból élt. A csehszlovák állam újabban számtalan ipartelepet létesített. Régebben havasi pásztorkodás folyt (az állatok tavasztól őszig az erdőhatár felett legelnek). Mátraalján és a tokaji hegyoldalban jó minőségű szőlőt termelnek, s ebből bor készül.

Fontos a bányászat. Régen aranybányák is voltak itt, azonban már kimerültek. Körmöcbányán volt több évszázadon át a pénzverde, ahol a körmöci aranyakat verték. Jelenleg szenet és vasat bányásznak.

A Felvidéken magyarok, szlovákok, ruszinok és németek élnek.

Jellegzetes népi csoportjai: a matyók és a palócok.

Városai: Salgótarján: szénipari központ. Eger: régi várát 1552-ben egy maroknyi magyar védte sikeresen a nagy török túlerővel szemben. Híres bortermő vidék. Miskolc: ipari város. A mai Magyarország második legnagyobb városa. Lillafüred: üdülőhely. Kassa (Kosice): A kassai dómban van eltemetve II. Rákóczi Ferenc.

Kárpátalja jelentős városai: Ungvár (Uzsgorod): kereskedelmi és politikai központ. Munkács (Mukacsevo): Zrínyi Ilona, II. Rákóczi Ferenc édesanyja, itt védte a várat az osztrák császári csapatok ellen.

10. BUDAPEST

Magyarország fővárosa. A Duna két partján fekszik. Három önálló város egyesüléséből keletkezett: Óbuda, Buda és Pest. Fejlődését elsősorban kitűnő földrajzi fekvésének köszönhette: Budapestnél találkozik a földmívelő és állattenyésztő Alföld a változatos termésű Dunántúllal és az erdőgazdasággal és bányászattal foglalkozó Felvidékkel. A budai oldal városrészei hegyes vidéken fekszenek. A pesti oldalon Budapest földje teljesen sík, alföldi terület.

Budapesten lakik az ország népességének 1#4-e, kb. 2.5 millió ember.

Budapest fontos ipari város. Az iparnegyed a Csepel-szigeten van. Budapesten összpontosul az egész külkereskedelem és a belkereskedelem nagyrésze. Innen indulnak a fő vasútvonalak (Nyugati, Keleti és Déli pályaudvar), itt van a hajózás, a légiforgalom és az autóbuszhálózat központja. Ide fut be minden nemzetközi vonat és repülőgép.

Budapest a kulturális élet központja: nagy számban vannak itt egyetemek, főiskolák, kutatóintézetek, múzeumok, könyvtárak, színházak, stb. A melegvízű gyógyfürdők a város hírességei közé tartoznak. A legrégibb híd a Dunán a Lánchíd, Széchenyi István építtette 1849-ben. Budapesten épült Európában a második földalatti vasút.

Budapest jellegzetes épületei a Várpalota, a Mátyás templom, a Halászbástya (budai oldalon), az Országház, Szent István Bazilika, Belvárosi templom, a Nemzeti Múzeum (pesti oldalon). Legismertebb hidak: a Lánchíd, Margithíd és Erzsébethíd.

Pesten van a Városliget. Itt találjuk Hunyadi János Vajdahunyad várának a másolatát. Az eredeti Erdélyben van.

A város nevezetessége még a Margitsziget (park, kolostor, fürdők, szabadtéri színpad).